EkBass/fiwiki-20250220-pages-articles huggingface dataset:
Édouard Risler

Édouard Risler (23. helmikuuta 1873 Baden-Baden – 22. heinäkuuta 1929 Pariisi) oli ranskalainen pianisti. Risler opiskeli Louis Diémerin oppilaana Pariisin konservatoriossa ja sai useita ensipalkintoja. Hän täydensi opintojaan Lisztin koulukuntaan kuuluneiden Bernhard Stavenhagenin ja Eugene d’Albertin johdolla. Risler oli ensimmäisiä ranskalaisia pianisteja, jotka menestyivät Saksassa. Hän oli wagneriaani ja vietti kesiä Bayreuthissa. Risler erikoistui ennen kaikkea Beethovenin musiikkiin. Vuoteen 1906 mennessä hänen ohjelmistossaan olivat kaikki säveltäjän 32 sonaattia. Hän soitti myös Bachia, Schubertia, Weberiä ja Lisztiä ja laajensi näin ranskalaisen yleisön musiikkimakua. Rislerin soitossa oli laaja dynaaminen asteikko, ja hän oli erikoistunut pedaaliefekteihin. Hänen levytyksensä Lisztin 11. unkarilaisesta rapsodiasta vuodelta 1910 kielii räjähtävine aksentteineen Harold C. Schonbergin mukaan suuresta taiteilijasta, jonka soitto oli teknisesti viimeisteltyä. Rislerin soitto muuttui kuitenkin hänen viimeisinä vuosinaan kalpeaksi ja vivahteettomaksi, hän muun muassa lähes luopui pedaalin käytöstä. Vaimonsa kuoleman jälkeen Risler lankesi ylensyöntiin ja muihin paheisiin, jotka ehkä jouduttivat hänen kuolemaansa 56-vuotiaana. ==Lähteet== Luokka:Ranskalaiset pianistit Luokka:Vuonna 1873 syntyneet Luokka:Vuonna 1929 kuolleet
Malvakierto

Malvakierto (Convolvulus althaeoides) on kiertokasvien heimoon kuuluva monivuotinen kasvi. Malvakierto kasvaa 50–100 senttimetriä korkeaksi. Kasvi viihtyy kallioisilla alueilla sekä rinteillä. Kasvi kukkii maaliskuun lopulta elokuun alkuun. Kukat ovat väriltään vaaleanpunaisia. Keskustat ovat tummemmat. Kasvin kukat muistuttavat karhunköynnösten kukkia. == Lähteet == == Aiheesta muualla == *United States Department of Agriculture (USDA): Convolvulus althaeoides Luokka:Kierrot
Viola scorpiuroides

Viola scorpiuroides on monivuotinen orvokkilaji. Se on 10–30 senttimetrin korkuinen. Viola scorpiuroides kukkii tammikuusta huhtikuun alkuun. Toisen lähteen mukaan maaliskuusta huhtikuuhun. Kukat ovat väriltään keltaisia, enintään senttimetrin kokoisia, ja niissä on kaksi mustaa pistettä kussakin kukassa. Viola scorpiuroides kasvaa kivikkoisilla paikoilla meren läheisyydessä. Kasvi on alun perin kotoisin Pohjois-Afrikasta. Nykyisin kasvia tavataan Pohjois-Afrikan lisäksi Kreikalle kuuluvilla Antikytheran, Kytheran ja Kreetan saarilla, jotka sijaitsevat Välimeressä. Kreetalla kasvia tavataan saaren itä- ja länsiosassa, mutta ei keskiosassa. Kasvi on suojeltu Kreikan presidentin asetuksella (67/1981). Lisäksi kasvi on luokiteltu harvinaiseksi Kreikan harvinaisten ja uhattujen kasvien punaisessa kirjassa (1995). == Lähteet == == Aiheesta muualla == * Kuva kasvista scorpiuroides
Väinölänkatu (Tampere)

Väinölänkatu on Tampereella Tammelassa sijaitseva katu. Se kulkee idästä Saukonpuistosta yli Kalevan puistotien ja yli Tammelan puistokadun. Katu jatkuu Tammelantorin länsipuolella ja päättyy Tampereen ratapihan reunaa pitkin kulkevan Ratapihankadun risteykseen. Kadun varrella on Georg Schreckin suunnittelema Tammelan kansakoulu, joka on peräisin vuodelta 1911Koskesta voimaa: 1911 – Tammelan kansakoulu Viitattu 31.3.2020.. Väinölänkatu 2:ssa toimii Tampereen suojeluskunta- ja lottamuseo. == Lähteet == Luokka:Tampereen kadut Luokka:Tammela (Tampere) Luokka:Petsamo (Tampere) Luokka:Kaleva
Karsten Kobs

Karsten Kobs (s. 16. syyskuuta 1971 Dortmund) on saksalainen moukarinheittäjä ja maailmanmestari. Yleisurheilun EM-kilpailuissa Budapestissa 1998 Kobs voitti pronssia. Kesäkuussa 1999 Dortmundissa hän heitti henkilökohtaisen ennätyksensä 82,78 metriä. Kaksi kuukautta myöhemmin Sevillassa hän voitti maailmanmestaruuden. Yleisurheilun maailmancupissa 2002 Kobs sijoittui kolmanneksi. ==Lähteet== Luokka:Saksalaiset moukarinheittäjät Luokka:Vuonna 1971 syntyneet Luokka:Elävät henkilöt
Selkäsaha

Selkäsaha on käsisaha, jonka terän selkäpuolella on terää sivusuunnassa jäykistävä vahvike. Vahvikkeen avulla terä pysyy sahattaessa suorana, jolloin sitä voidaan käyttää erityisen suoraa sahausjälkeä vaativissa töissä. Sahauslaatikon avulla selkäsahaa voidaan käyttää myös jiirisahan tavoin. Luokka:Sahat
TRIPOS

TRIPOS () on tietokoneen käyttöjärjestelmä, jonka kehitti Computer Laboratory Cambridgen yliopistossa vuonna 1976 ja tohtori Martin Richards johti sen kehitystä. Tripos kirjoitettiin BCPL-ohjelmointikielellä. Commodore Amiga valitsi Triposin heidän uuden tietokoneen käyttöjärjestelmän osaksi kun oman DOS-järjestelmän kehitys jäi jälkeen aikataulusta. Tripos tuli AmigaOS- käyttöjärjestelmän AmigaDOS-moduuliksi heinäkuussa 1985. AmigaDOS sisältää komentorivityökalun ja Amigan tiedostojärjestelmän. == Ominaisuudet == Tripos sisältää toimintoja, kuten ennaltaehkäisevä moniajo (), hierarkkinen tiedostojärjestelmä ja useita komentorivin tulkkeja. Muistiton toimintatapa (kun tarkistuksia ei tehdä, niin lopetetaan ohjelmien kohdentamattoman muistin käyttö) on ollut tärkein Triposin konsepti yhdessä viestin välityksen kanssa, mikä tarkoittaa että sanoman sisällön kopioinnin sijaan sanoma välitetään eteenpäin. Yhdessä muistittoman toimintatavan ja viestien välityksen kanssa on mahdollista lähettää ja vastaanottaa yli 1250 pakettia sekunnissa 10 MHz Motorola 68010 -suorittimella. Tripos on siirretty muun muassa Motorola 68000- ja Intel 8086 –pohjaisiin tietokoneisiin. Viime aikoina Martin Richards käytti Cintcode BCPL tuottaakseen portin, jotta Triposia voidaan suorittaa Linuxissa. Demonstraatioversio käyttöjärjestelmästä nimellä Cintpos on saatavilla verkosta Cintcode BCPL kääntäjän kanssa. == Käyttökohteet == Open GI Ltd Worcestershiressa, UK:ssa, pitää edelleen aktiivisesti yllä Triposia. Monella Britannian vakuutuksenvälittäjällä on Tripos-järjestelmä, joka palvelee joko Qume-terminaaleja tai Qume-pääte-emulaattoreita Telnetin kaltaisen TCP/IP- yhteyden yli käyttäen Open GI:n BROOMS-ohjelmistopakettia. == Katso myös == * AmigaOS == Lähteet == == Aiheesta muualla == * BCPL Manuaali (1967) * BCPL manuaali (2016) * Cintpos, siirrettävä TRIPOS * BCPL kääntäjä Luokka:Käyttöjärjestelmät Luokka:Amiga
Karmiinitangara

Karmiinitangara (Ramphocelus nigrogularis) on Etelä-Amerikassa tavattava tangaroihin kuuluva varpuslintu. == Koko ja ulkonäkö == Kooltaan karmiinitangara on noin 19 cm. Koiraan päälaki, niska, perä sekä rinta ovat väriltään kirkkaan oranssinpunaiset. Naaman musta maski, selkä, alavatsa ja siivet ovat väriltään mustat. Naaraat ja nuoret linnut ovat väritykseltään vaatimattomampia. Kardinaalitangara (Calochaetes coccineus) muistuttaa ulkonäöltään karmiinitangaraa, mutta lajilta puuttuu musta maski. == Levinneisyys ja elinympäristö == Karmiinitangaraa tavataan Venezuelasta, Kolumbiasta, Ecuadorista, Perusta, Boliviasta sekä Amazonasin alueelta Brasiliasta. Linnun elinympäristöä ovat pensaikot metsien ja purojen sekä jokien varsilla. Elinympäristöt sijaitsevat yleensä lähellä vettä. Karmiinitangara viihtyy parhaiten alankomailla ja sen elinympäristöt sijaitsevat yleensä alle 500 metrin korkeudella merenpinnasta. == Elintavat == Karmiinitangarat liikkuvat puiden latvustojen alaosissa pienissä parvissa, joissa on korkeimmillaan 12 yksilöä. Laji voi liittyä myös sekaparviin. Karmiinitangaran ravinto koostuu kasviravinnosta, kuten hedelmistä, marjoista kukkien nupuista ja lehdistä. Pesimäaikaan koiraat houkuttelevat naaraita esittelemällä höyhenpukuaan. Naaras rakentaa pesän ja munii kahdesta kolmeen munaa. Myös koiras sekä vanhemmat poikaset osallistuvat kuoriutuneiden poikasten ruokintaan. == Lähteet == Luokka:Tangarat
Lødingen

Lødingen on kunta Nordlandin läänissä Norjassa. Kunnan keskuspaikka on Lødingenin kylä. Lødingenin kunta perustettiin vuonna 1837, jolloin kunnallinen itsehallinto otettiin käyttöön Norjassa. Siitä on myöhemmin erotettu kaksi kuntaa: Tysfjord vuonna 1869 ja Tjeldsund 1909. Efjordenin alue puolestaan liitettiin Ballangenin kuntaan 1962 ja Lødingeniin kuulunut Tjeldøyan osa Tjeldsundiin 1964. ==Nimi== Kunta (aiemmin seurakunta) on nimetty vanhan Lødingenin (muinaisnorjaksi: Lödueng) maatilan mukaan, sillä ensimmäinen kirkko rakennettiin sinne. Alkuosa on genetiivimuoto sanasta laða, joka merkitsee 'heinä/vilja-latoa' ja loppuosa eng tarkoittaa 'niittyä'. ==Kuvia== Lødingen skyline July 2012.jpg|Lødingenin keskustaa Befolkningsutvikling kommune 1851.svg|Väkiluvun kehitys 1951–2010. Lødingen kirke fra RA.jpg|Lødingenin kirkko ==Lähteet== ==Aiheesta muualla== *
Lahden Kuurojen Urheiluseura Gepardit

Lahden Kuurojen Urheiluseura Gepardit on vuonna 1934 perustettu lahtelainen kuurojen urheiluseura.Kuurojen urheilu Lahden kuurot olivat toimineet Kymenlaakson Urheiluseuran Tähden alaosastona lähes kahdeksan vuotta ennen oman seuran perustamista. Oman seuran nimeksi tuli Lahden Kuurot Urheilijat. Nykyisen nimen seura otti käyttöön 30. maaliskuuta 2010. Seuran maineikas jäsen on keilaaja Jani Toivanen, joka on Mestaruussarjan henkilökohtaisten mestari.Jani Toivanen Hänet on valittu useana vuonna vuoden keilaajaksi.Gepardit Suomen Kuurojen Urheiluliitto on valinnut seuran kaksi kertaa parhaaksi urheiluseuraksi.Paras seura Lahden Kuurojen Urheiluseura Gepardit ry järjesti kansainvälisen keilailuturnauksen Lahdessa 4.–6. elokuuta 2011.Kuurojen urheilu == Lähteet == Luokka:Lahtelaiset urheiluseurat Luokka:Kuurojen urheilu Luokka:Vuonna 1934 perustetut urheiluseurat
Pablo Cuevas

Pablo Cuevas (s. 1. tammikuuta 1986 Concordia, Argentiina)"Pablo Cuevas – Overview – ATP Tour – Tennis"Viitattu 30.7.2024 on uruguaylainen tennispelaaja. Hänen parhaana saavutuksena voidaan pitää Ranskan avointen nelinpeliturnauksen voittoa vuonna 2008 yhdessä Luis Hornan kanssa. Kaikkiaan hän on voittanut kaksinpelissä kuusi ja nelinpelissä yhdeksän ATP-turnausta. == Tennisura == === 2008 === Cuevas aloitti vuoden Movistar Openilla Viña del Marissa, Chilessä. Turnauksessa hän voitti Guillermo Corian, Fernando Verdascon ja José Acasuson, kunnes hävisi semifinaalissa Fernando Gonzálezille. Maaliskuussa Cuevas selviytyi Sony Ericsson Openiin Miamissa. Hän voitti Vince Spadean 1. kierroksella, kunnes toisella kierroksella hävisi Fernando Gonzálezille. Houstonissa hän ja Marcel Granollers pääsivät nelinpelin finaaliin asti, mutta hävisivät sen Ernests Gulbisille ja Rainer Schüttlerille. Ranskan avoimissa Cuevas ja Luis Horna voittivat nelinpeliturnauksen. Matkalla voittoon he päihittivät seitsemänneksi sijoitetun parin Arnaud Clément ja Michaël Llodra, yhdeksänneksi sijoitetut Lukáš Dlouhý ja Leander Paes, ykköseksi sijoitetut Bob ja Mike Bryan. Finaalissa he voittivat toiseksi sijoitetun parin, Daniel Nestor ja Nenad Zimonjić. === 2009 === Movistar Openissa Cuevas pääsi semifinaaliin asti, jossa hän kohtasi Fernando Gonzálezin. González voitti ottelun 6–3, 6–2. Nelinpelissä Cuevas pelasi yhdessä Brian Dabulin kanssa ja he voittivat turnauksen. Finaalissa he voittivat parin František Čermák ja Michal Mertinak luvuin 6–3, 6–3. Wimbledonissa Cuevas voitti 1. kierroksella Christophe Rochusin 3–6, 4–6, 6–4, 6–1, 11–9. Toisella kierroksella hän hävisi Yhdysvaltojen 21-vuotiaalle Jesse Levinelle (joka voitti Marat Safinin 1. kierroksella) 6–2, 6–1, 4–6, 4–6, 6–3. ==Lähteet== == Aiheesta muualla == * Pablo Cuevas ATP:n sivuilla Luokka:Uruguaylaiset tennispelaajat Luokka:Vuonna 1986 syntyneet Luokka:Elävät henkilöt
Liberum veto

Liberum veto on latinankielinen sanapari, joka tarkoittaa vapaata kielto- oikeutta. Sen käyttäjällä on oikeus vastalauseellaan estää muitten yksimielisenkin päätöksen voimaantulo. Tunnetuin liberum veto -oikeus oli käytössä Puola-Liettuan valtiopäivillä 1652–1791.Otavan iso tietosanakirja, Otava 1960–1965. Jokainen valtiopäivämies saattoi estää minkä tahansa päätöksen hyväksymisen. Tällainen oikeus teki asioista päättämisen miltei mahdottomaksi ja aiheutti Puola-Liettuan valtion rappion.Uusi tietosanakirja, Tietosanakirja oy 1960–1966. ==Katso myös== * Veto-oikeus ==Lähteet== Luokka:Politiikan käsitteet Luokka:Latinankieliset fraasit
Luis Horna

Luis Horna (s. 14. syyskuuta 1980 Lima) on perulainen tennispelaaja. Ranskan avoimissa 2008 hän voitti miesten nelinpelin yhdessä Pablo Cuevasin kanssa. == Tennisura == Horna voitti kaksi ATP-turnauksen kaksinpeliä. Ensimmäinen tuli Acapulcosta Juan Ignacio Chelaa vastaan helmikuussa 2006 ja toinen Viña del Marista Nicolás Massúa vastaan helmikuussa 2007. Nelinpeliturnauksia hän voitti ATP-tasolla yhteensä kuusi kappaletta. Vuoden 2008 Ranskan avoimissa Horna ja Pablo Cuevas voittivat nelinpeliturnauksen. Matkalla voittoon he päihittivät seitsemänneksi sijoitetut Arnaud Clémentin ja Michaël Llodran, yhdeksänneksi sijoitetut Lukáš Dlouhýn ja Leander Paesin, ykköseksi sijoitetut Bob ja Mike Bryanin. Finaalissa he voittivat toiseksi sijoitetut Daniel Nestorin ja Nenad Zimonjićin. Vuosi 2009 oli Hornan viimeinen ATP-kiertueella. == Lähteet == * === Viitteet === Luokka:Perulaiset tennispelaajat Luokka:Vuonna 1980 syntyneet Luokka:Elävät henkilöt
Agoda

Agoda on The Priceline Groupin omistama hotellinvaraussivusto, joka on keskittynyt lähinnä Aasian ja Tyynenmeren alueelle. Toimistot sijaitsevat Singaporessa, Bangkokissa, Hongkongissa, Kuala Lumpurissa, Phuketissa, Balilla, Sydneyssä, Tokiossa, Soulissa, Pekingissä, Shanghaissa ja Manilassa. ==Historia== Yrityksen perusti Michael Kenny 1990-luvun loppupuolella, tuolloin nimenä oli PlanetHoliday.com. Alkuperäinen konsepti oli hyödyntää hakukoneiden nopeasti kasvavaa suosiota parantamaan tiedonkeruuta hotelleihin ja matkailuun liittyen. PlanetHoliday oli yksi ensimmäisiä hotellinvaraussivustoja toimialalla, jonka liikevaihto on sittemmin kasvanut useiksi miljardeiksi. Long Islandilta New Yorkista kotoisin oleva Kenny asettui Thaimaahan 90-luvun alkupuolella ja aloitti operaatiot sivuston kanssa pienessä mittakaavassa Phuketista käsin. Sivusto (ja toimiala kokonaisuudessaan) on selviytynyt useista odottamattomista katastrofeista mm. IT-kuplan puhkeaminen 2000-2001, New Yorkin 9/11 terrori-iskut, sekä SARS epidemia 2003, jotka kaikki vavisuttivat rajusti matkailualaa. Vuonna 2002 operaatiot siirrettiin Phuketista Bangkokiin ja 2003 tehtiin yhteistyösopimus PrecisionReservations.com’in kanssa, jonka tarkoituksena oli laajentaa myyntejä heidän sivustojensa kautta. Myöhemmin vuonna 2003 PlanetHoliday.com ja PrecisionReservations.com yhdistettiin Agoda Company Pte. Ltd. –nimen alaisuuteen. ==Yritysostot== Marraskuussa 2007 Priceline.com LLC (NASDAQ: PCLN) teki kolmannen kansainvälisen yritysostonsa hankkimalla Agoda Companyn alaisuuteensa. Tällä hetkellä Agodalla työskentelee noin 450 työntekijää, ja se tarjoaa palveluita 32 eri kielellä mm. kiinaksi, englanniksi, ranskaksi, espanjaksi, japaniksi ja thaiksi. ==Palkinnot== Agoda valittiin TravelMolen Web Awards Asia 2008 –tapahtumassa parhaaksi majoitussivustoksi (Best Accomodation Site). ==Lähteet== ==Aiheesta muualla== * Agodan virallinen suomenkielinen sivusto * Pricelinen virallinen sivusto * Travelmolen virallinen sivusto Luokka:Matkailualan yritykset Luokka:Urheilu- ja vapaa- aikasivustot
Folies Bergère

Folies Bergère on vuonna 1869 Ranskan Pariisiin perustettu varieteeteatteri, joka oli maineen ja suosion huipulla 1890-luvulta 1920-luvun loppuun. Teatteri on yhä toiminnassa. ==Historia== Teatteri sijaitsee osoitteessa 32 rue Richer Pariisin 9. arrondissementissa, ja sen rakensi oopperaksi arkkitehti Plumeret. Sen esikuva oli lontoolainen Alhambra music hall. Teatteri aloitti toimintansa 2. toukokuuta 1869 nimellä Folies Trévise, ja sen ohjelmistossa oli operetteja, koomista ooppera, laulua ja voimistelunäytöksiä. Sen nimeksi tuli 13. syyskuuta 1872 Folies Bergère lähikadun rue Bergèrein ('Paimenettarenkatu') mukaan.A Brief History of the Folies-Bergère Art & Architecture Édouard Manet'n tunnettu maalaus Folies-Bergèren baari (1882) esittää peilin edessä seisovaa demimondetarjoilijaa. Folies Bergèren ohjelmisto oli suunniteltu kansan makuun. Näytöksissä käytetyt puvut olivat näyttäviä, naiset paljastavia, lähes alastomaksi jättäviä, ja esityksissä oli usein suoranaista alastomuutta. Esityksissä käytettiin ja hyödynnettiin myös muiden kulttuurien eksotiikkaa, jotta miellytettäisiin pariisilaisten ihastusta 1920-luvun négritudeen. ==Merkittäviä esiintyjiä == ;Loie Fuller and Josephine Baker 1890-luvulla Folies Bergèressä esiintyi yhdysvaltalainen tanssija Loie Fuller. Lähes 30 vuotta myöhemmin, vuonna 1926, Joséphine Baker, Yhdysvalloista Ranskaan siirtynyt laulaja, tanssija ja viihdyttäjä nousi Folies Bergèressä sensaatioksi yhdessä yössä rohkealla "banaanitanssillaan", jossa hän esiintyi melkein pelkistä banaaneista valmistetussa asussa. ;Muita tunnettuja esiintyjiä *Louisa Baïleche, tanssija ja laulaja *Cantinflas *Charlie Chaplin *Maurice Chevalier *Dalida * Norma Duval, espanjalainen näyttelijä ja tähi *Fernandel * W. C. Fields, yhdysvaltalainen koomikko *Ella Fitzgerald *Jean Gabin * Grock, clown *Benny Hill *Zizi Jeanmaire *Elton John *Margaret Kelly Leibovici, Bluebell Girlsin perustaja *Valérie Lemercier * Lisette Malidor, laulaja *Marcel Marceau *Mistinguett *Yves Montand *Édith Piaf *Liane de Pougy *Yvonne Printemps *Raimu * Régine, vuonna 2004 *Frank Sinatra *Charles Trenet *Sherry (Queeny) Young} == Filmografia == * 1936: Folies Bergère de Paris ohjaus Marcel Achard ja Roy Del Ruth mukana Maurice Chevalier, Natalie Paley, Fernand Ledoux * 1956: Folies-Bergère ohjaus Henri Decoin; mukana Eddie Constantine, Zizi Jeanmaire, Yves Robert, Pierre Mondy * 1956: Énigme aux Folies Bergère ohjaus Jean Mitry; mukana Dora Doll, Claude Godard * 1991: La Totale ohjaus Claude Zidi; mukana Thierry Lhermitte ==Vaikutteita saaneita paikkoja == Ziegfeld Follies Yhdysvalloissa on saanut vaikutteita Folies Bergèresta, samoin lasvegasilainen Tropicana Resort & Casino. Las Vegasin Folies Bergere avattiin 1959 ja suljettiin maaliskuussa 2009 toimittuaan lähes 50 vuotta.BBC: Folies bows out amid credit crisis == Lähteet == == Aiheesta muualla == *Folies Bergèren sivusto Luokka:Ranskan teatterit Luokka:Pariisin rakennukset ja rakennelmat
Kuninkaiden kuningas

Kuninkaiden kuningas (myös kuninkaitten tai kuningasten kuningas) oli alkuaan itämainen arvonimi, jota käyttivät Babylonian ja Persian kuninkaat sekä Egyptin faaraot. Myöhemmin se on ollut myös Iranin šaahin ja Etiopian keisarin arvonimenä. Raamatussa nimitystä käytetään sekä Jumalasta että Kristuksesta Ensimmäisessä kirjeessä Timoteukselle ja Johanneksen ilmestyksessä, Iso tietosanakirja, WSOY 1995–1997, ISBN 951-0-20153-7. Jumalaa tarkoittavana se esiintyy myös joissakin virsissä, esimerkiksi Julius Krohnin isänmaallisessa virressä Oi kuningasten kuningas (nykyisessä virsikirjassa virsi 580). ==Lähteet== Luokka:Kuninkaalliset arvonimet
Vieraana kauhujen talossa

Vieraana kauhujen talossa (House of Usher) on yhdysvaltalainen vuoden 1960 kauhuelokuva, jonka ohjasi Roger Corman ja käsikirjoitti Richard Matheson Edgar Allan Poen novellin Usherin talon häviö pohjalta. Elokuvan pääosissa ovat Vincent Price, Myrna Fahey ja Mark Damon. Vuonna 2005 Vieraana kauhujen talossa valittiin National Film Registryn "kulttuurisesti, historiallisesti tai esteettisesti merkittävien" yhdysvaltalaiselokuvien luetteloon. == Tuotanto == Ohjaaja Roger Corman aloitti yhteistyönsä American International Picturesin (AIP) kanssa 1950-luvulla. Hän ohjasi yhtiölle monia b-elokuvia, jotka kuvattiin mustavalkoisina kymmenessä päivässä. Elokuvat tuottivat yleensä pienen voiton. Markkinat muuttuivat 1960-luvulle tultaessa, ja Corman onnistui vakuuttamaan AIP:n johdon rahoittamaan värielokuvan kuvaamisen, johon menisi 15 päivää. Elokuvan aiheeksi otettiin Edgar Allan Poen novelli Usherin talon häviö. Elokuvasta Vieraana kauhujen talossa tulikin AIP:n ensimmäinen värielokuva, ja siinä esiintyi tähtinäyttelijä, Vincent Price, mikä oli pienelle elokuvastudiolle harvinaista. Elokuvan koko budjetti oli 270 000 dollaria, josta Pricen palkkaamiseen meni 50 000 dollaria. Suuremman budjetin ansiosta Corman pystyi palkkaamaan elokuvan käsikirjoittajaksikin tieteiskirjailija Richard Mathesonin. Vieraana kauhujen talossa oli AIP:n tuottoisin elokuva siihen asti. Se keräsi kesällä 1960 lipputuloja kahden miljoonan dollarin arvosta. Seuraavana vuonna ilmestyi AIP:lta toinen Cormanin ohjaama Poe-elokuva Kuilu ja heiluri, jonka tuotannossa oli mukana iso osa Vieraana kauhujen talossa -elokuvan tuotantoryhmästä. Yhteensä Corman ohjasi lopulta seitsemän Poe-elokuvaa AIP:lle. == Näyttelijät == == Lähteet == == Aiheesta muualla == * * Luokka:Yhdysvaltalaiset kauhuelokuvat Luokka:Vuoden 1960 yhdysvaltalaiset elokuvat Luokka:Roger Cormanin ohjaamat elokuvat
Ekestubbe

Ekestubbe on Vihdistä lähtöisin oleva aatelissuku. Lars Bertilsson, Olkkalan herra, oli Etelä-Suomen alilaamanni vuosina 1619–1634 sekä Turun oikeuden puheenjohtaja vuonna 1632. Hänen poikansa Henrik Larsson aateloitiin vuonna 1639 nimellä Ekestubbe ansioistaan kolmikymmenvuotisen sodan aikana.http://www.rautiot.eu/Suku/WESTLING/westhenkhistB.html Henrik Larsson oli ratsumies Ekholtin rykmentissä vuonna 1621, korpraali Hämeen ratsurykmentissä 1623, kornetti 1625, luutnantti 1630 sekä ratsumestari Stålhandsken rykmentissä. Hänestä tuli majuri vuonna 1644, jolloin hän erosi sairaalloisuuden vuoksi palveluksesta. Tällöin Ekestubbe oli ehdolla Turun hovioikeuden komendantiksi, muttei saanut nimitystä. Hänestä tuli Turun linnan komendantti vuonna 1656.http://www.paltta.fi/suku/paltta/paltta-ia3.htm Henrik Larsson kuoli vuonna 1660 Olkkalassa. Hänen vanhempansa olivat Lars Bertilsson ja Brita Henriksdotter Ekelöf, Sipoon kirkkoherran Henrik Henriksson Ekelöfin tytär. Avioliitostaan tuntemattoman naisen kanssa hänellä oli tytär Brita Ekestubbe, ratsumestari Arvid Tandefeltin puoliso. ==Huomattavia suvun jäseniä== *Henrik Ekestubbe nuorempi (1641–1694), ratsumestari, naimisissa piispa Gezeliuksen tyttären kanssa. **Christian Henrik Ekestubbe (1670–1732), everstiluutnantti ***Erik Ekestubbe (1704–1745), lahjoittaja **Carl Ekestubbe (1677–1756), sotilas ***Carl Fredrik Ekestubbe (1727–1784), everstiluutnantti **Ernst Johan Ekestubbe (1683–1767), laivaston komentaja **Alexander Felix Carl Ekestubbe (1838–1866), upseeri ja valtiopäivämies **Axel Ekestubbe (1849–1907), kanslianeuvos, sukunsa viimeinen. ==Lähteet== * Tietosanakirja, s. 577. Helsinki, 1910. *https://runeberg.org/frfinl/0101.html viitattu.10.8.2019 ===Viitteet=== Luokka:Suomalaiset aatelissuvut
John Tovey

John Cronyn Tovey, Toveyn 1. paroni (7. maaliskuuta 1885 – 12. tammikuuta 1971) oli Yhdistyneen kuningaskunnan Kuninkaallisen laivaston amiraali (), joka palveli kummassakin maailmansodassa. Tovey liittyi Kuninkaalliseen laivastoon ennen ensimmäistä maailmansotaa, jossa hän komensi hävittäjiä. Hän yleni sotien aikana, kunnes hänet ylennettiin 1943 laivaston amiraaliksi. Hän jäi eläkkeelle vuonna 1946 ja kuoli 1971 Madeiralla. == Uran alkuvaiheet == Tovey syntyi 7. maaliskuuta 1885 Borley Hillissä Rochesterissa Kentin kreivikunnassa, Yhdistyneessä kuningaskunnassa pioneerijoukkojen eversti Hamilton Toveyn ja kanadalaissyntyisen Maria Elizabeth Goodhuen yksitoistalapsisen perheen kuopuksena. Hän aloitti koulunsa Durnford Schoolissa Langton Matraversissa. Hän aloitti 15. tammikuuta 1900 merivoimien kadettikoulussa kadettina, mistä hän siirtyi 15. toukokuuta 1901 laivaston palvelukseen kansimiehenä. Toveyn ensimmäisenä aluksena oli Kanaalin laivueen taistelulaiva HMS Majestic, jolla hän palveli kesäkuuhun 1902. Hän sai siirron Pohjois-Amerikan ja Länsi-Intian aseman lippulaivalle risteilijä HMS Ariadnelle. Hän läpäisi merimiestutkinnon 15. heinäkuuta 1904, minkä jälkeen hänet ylennettiin aliluutnantiksi. Hän suoritti 1905 tykistö-, torpedo- ja merenkulkukurssit, joiden jälkeen hänet määrättiin HMS Exmouthille. Hänet ylennettiin 15. heinäkuuta 1906 luutnantiksi. Tovey siirrettiin 18. toukokuuta 1908 Kiinan asemalle panssariristeilijä HMS King Alfredille, jolla hän palveli seuraavat pari vuotta. Vuosina 1910-1912 hän palveli useilla erilaisilla aluksilla. Hänet siirrettiin alkuvuodesta 1913 Devonportin laivastonparakeille HMS Amphionin koeajoihin. Hän palveli 2. huhtikuuta 1913 alkaen virallisesti aluksella. Hänet ylennettiin 15. heinäkuuta 1914 komentajakapteeniksi. == Ensimmäinen maailmansota == Tovey palveli HMS Amphionilla, kunnes alus upposi 6. elokuuta 1914 osuttuaan miinaan. Hänet siirrettiin hävittäjä HMS Faulknorille. Hän sai ensimmäisen aluksen päällikkyyden siirtyessään 13. tammikuuta 1915 hävittäjä HMS Jackalille. Hän osallistui 24. tammikuuta aluksen päällikkönä Doggermatalikon taisteluun. Tovey otti 7. toukokuuta 1916 vastaan HMS Onslow’n päällikkyyden, missä tehtävässä hän oli 31. toukokuuta Skagerrakin taistelussa. Hänet ylennettiin 30. kesäkuuta komentajaksi. Hänet siirrettiin lokakuussa 1917 uuden hävittäjän HMS Ursan päälliköksi, mistä tehtävästä hänet siirrettiin huhtikuussa seuraavana vuonna hävittäjä HMS Wolfhoundin päälliköksi. Hän sai 1919 Distinguished Service Order -kunniamerkin. == Muuta == Tovey avioitui Aida Rowen kanssa 28. maaliskuuta 1916. Tovey kuoli 12. tammikuuta 1971 Funchalissa Madeiralla. Luokka:Brittiläiset amiraalit Luokka:Brittiläiset paronit Luokka:Vuonna 1885 syntyneet Luokka:Vuonna 1971 kuolleet
Kartano (täsmennyssivu)

Kartano voi tarkoittaa seuraavia: ==Yleisnimi== * kartano, suurtila tai sen päärakennus ==Paikannimi== *Kartano, asuntoalue Hollolan Salpakankaalla *Kartano, kaupunginosa Lahdessa *Kartano, kaupunginosa Porissa *Kartanonkylä (myös Kartano), kylä Ypäjällä ==Suomalainen sukunimi== *Alma Kartano (1885–1953), kristillisen hurmosliikkeen, kartanolaisuuden johtaja *Arvo Kartano (1895–1963), upseeri ja vankileirin päällikkö *Johanna Rusanen-Kartano (aik. Rusanen-Kuhlman, s. 1971), oopperalaulaja *Kanerva Kartano (s. 1974), kuvataiteilija ja yhteisötaiteilija *Kauko Kartano (1923–2008), diplomi- insinööri ja yritysjohtaja, kauppaneuvos *Mikko Kartano, Pelle Positiivi, suomalainen viihdetaiteilija ==Muita== *kartanolaisuus, kristinuskon hurmosliike Suomessa 1920–50-luvuilla * Kartanonkylän kartano, kartano Ypäjän kartanonkylässä
Paholaisen naamio

Paholaisen naamio (La maschera del demonio) on myös nimillä "Mask of Satan" ja "Black sunday" tunnettu italialainen vuoden 1960 kauhuelokuva, jonka on ohjannut Mario Bava. Sen ovat käsikirjoittaneet Ennio de Concini ja Mario Serandrei, ja siinä esiintyvät Barbara Steele, John Richardson, Arturo Dominici ja Ivo Garrani. Elokuva perustuu löyhästi Nikolai Gogolin novelliin Demonien ruhtinatar. Tarina keskittyy vampyyrivelhoon, joka palaa 200 vuoden takaa kostamaan hänet tappaneen veljen jälkeläisille. Vuonna 1989 Mario Bavan lapsi Lamberto Bava teki uudelleenfilmatisoinnin kyseisestä elokuvasta nimeltään Mask of satan. == Tuotanto ja vastaanotto == Paholaisen naamio oli Bavan ensimmäinen varsinainen ohjaustyö. Hän toimi Italiassa 1950-luvulla elokuvaajana, mutta hän oli myös ohjannut useita elokuvia loppuun, kun alkuperäinen ohjaaja oli jättänyt projektin kesken. Lopulta Bavalle myönnettiin lupa oman elokuvan kehittämiseen valitsemastaan aiheestaan, kun hän oli viimeistellyt kaksi elokuvaa vuonna 1959. Bava sovitti Gogolin novellin Demonien ruhtinatar kunnianosoitukseksi Universal Picturesin 1930-luvun kauhuelokuville (Dracula – vanha vampyyri ja Frankenstein). Elokuvan italiankieliseksi nimeksi tuli La maschera del demonio, joka oli muokattu Hammerin vuoden 1957 kauhuelokuvasta Frankensteinin kirous, joka tunnettiin Italiassa nimellä La maschera di Frankenstein. Paholaisen naamio kuvattiin Roomassa Cinecittàn studioilla. Bava kuvasi samaan aikaan myös englanninkielisen version American International Picturesille (AIP) nimellä Mask of Satan. AIP:n tuottaja Samuel Z. Arkoff joutui leikkaamaan elokuvasta muutamia kohtauksia Motion Picture Association of American Los Angelesin järjestön pyynnöstä. Elokuvan nimi muutettiin myös Black Sundayksi. Yhdysvaltain ensi-iltansa elokuva sai vuonna 1961 neljä minuuttia lyhyempänä kuin alkuperäinen versio. Yhdistyneessä kuningaskunnassa elokuva kiellettiin kokonaan. British Board of Film Censors määräsi elokuvaa ensin leikattavaksi, mutta toisen version jälkeen se kiellettiin liian hurmeisena, paikoin kertakaikkisen vastenmielisenä. Paholaisen naamio ei saanut minkäänlaista ikärajamerkintää, mikä esti sen näyttämisen elokuvateattereissa. AIP:lle tehtiin myös selväksi, että jatkossakin vastaavat elokuvat tultaisiin myös kieltämään. Voimakas reaktio elokuvaan saattoi olla seurausta kohusta, joka oli syntynyt elokuvien The Stranglers of Bombay (1959) ja Kurkistelija (1960) jälkeen. Paholaisen naamio julkaistiin Yhdistyneessä kuningaskunnassa lopulta vuonna 1968 leikattuna ja nimellä Revenge of the Vampire ("Vampyyrin kosto"). Paholaisen naamio oli ensimmäinen elokuva Bavan ja AIP:n yhteistyöstä, jonka aikana AIP julkaisi useita Bavan elokuvista – yleensä leikattuna. Elokuva teki myös näyttelijä Barbara Steelestä kansainvälisen tähden. Elokuvakriitikot ja -historioitsijat ovat pitäneet Paholaisen naamiota merkittävänä kauhuelokuvana jo 1960-luvun lopulta lähtien. == Näyttelijät == == Lähteet == == Aiheesta muualla == * * Luokka:Vampyyrielokuvat Luokka:Italialaiset kauhuelokuvat Luokka:Novelleihin perustuvat elokuvat Luokka:Vuoden 1960 italialaiset elokuvat
NigeriaSat

NigeriaSat on nigerialaisten kaukokartoitussatelliittien perhe. Englantilainen Surrey Satellite Technology suunnitteli ja rakensi NigeriaSat-1-satelliitin, joka on osa monikansallista Disaster Monitoring Constellation-konstellaatiota, joka seuraa mm. katastrofeja mutta kartoittaa Maata moniin muihin tarkoituksiinkin. Nigerian avaruusjärjestön SSTL-yhtiöltä tilaamat NigeriaSat-2- ja NigeriaSat-X-satelliitit laukaistaan 7. heinäkuuta 2011 avaruuteen Dnepr-kantoraketilla. http://www.spacedaily.com/reports/Highly_Advanced_NigeriaSat_2_Small_Satellite_Launch_Date_Announced_999.html http://www.aerospace-technology.com/news/news122873.html?WT.mc_id=DN_News ==Lähteet== Luokka:Kaukokartoitussatelliitit
Afriqiyah Airways

Afriqiyah Airways () on libyalainen lentoyhtiö, joka on perustettu vuonna 2001. Sen pääkonttori on Tripolissa ja kotikenttä on Tripolin kansainvälinen lentoasema. Yhtiön lentokoneet lentävät Libyan sisällä Tripolista Bengasiin. Kansainvälisiä lentoja Afriqiyahilla on Eurooppaan, Aasiaan, Lähi-itään ja Afrikkaan. Afriqiyah on IATA:n jäsen. == Laivasto == Yhtiön laivasto heinäkuussa 2021: Lentokone Määrä Tilauksia Airbus A300-600RF 1 — Airbus A319-100 3 — Airbus A320-200 7 — Airbus A330-200 2 — Airbus A330-300 1 — Airbus A350-900 — 10 Yhteensä 14 10 Laivaston keski-ikä 11,8 vuotta (Heinäkuu 2021). ===Afriqiyah Airwaysin historiallinen laivasto=== Afriqiyah Airwaysin historiallinen laivasto Afriqiyah Airwaysin historiallinen laivasto Afriqiyah Airwaysin historiallinen laivasto Afriqiyah Airwaysin historiallinen laivasto Afriqiyah Airwaysin historiallinen laivasto Afriqiyah Airwaysin historiallinen laivasto Afriqiyah Airwaysin historiallinen laivasto Konetyyppi Koneiden lukumäärä enimmillään Käytössä vuosina Lisätietoja Boeing 737-400 4 2001–2003 Airbus A340-200 1 2006–2010 Konetta käytti Libyalainen poliitikko Muammar Gaddafi. Se vahingoittui Libyan toisessa sisällissodassa. Kone siirtyi myöhemmin Libyan hallinnolle. Airbus A300-600R 1 2007–2011 Kone tuhoutui taistelussa Tripolin kansainvälisellä lentoasemalla,kun kranaatti räjähti koneen vieressä. == Onnettomuudet == Afriqiyah Airwaysin lento 771 Johannesburgista syöksyi 12. toukokuuta 2010 kello 04.10 UTC maahan ollessaan laskeutumassa Tripolin kansainväliselle lentoasemalle. Onnettomuuskoneen 93 matkustajasta ja 11 miehistön jäsenestä vain yksi jäi eloon. Koneen oli aikatalun mukaan määrä jatkaa Tripolista Lontooseen. == Lähteet == == Aiheesta muualla == * Yhtiön viralliset sivut Luokka:Libyalaiset lentoyhtiöt
Sunniemi

Sunniemi () on Ulvilan kylä, joka sijaitsee pohjoisempana olevan Harjunpään ja etelämpänä olevan Suosmeren välissä. Maaseudulla sijaitsevan kylän läpi virtaa Harjunpäänjoki. Kylän asutus, noin 90 kotitaloutta, koostuu pääasiassa vanhoista Sunniemen kartanon torpista sekä 1950-luvun maanhankintatiloista, jotka lohkaistiin sodan jälkeen siirtoväelle kartanon maista. Sunniemenranta on Porin kaupunginosa, joka sijaitsee Ulvilan rajan tuntumassa, Kokemäenjoen rannassa. == Lähteet == *Kylään Ulvilaan: Sunniemi *Ulvilan kylät (PDF) Luokka:Ulvilan kylät
Hellman

Hellman on seuraavien henkilöiden sukunimi: * Alba Hellman (1845–1894), suomalainen opettaja ja filantrooppi * Alexander Hellman (1858–1937), suomalainen kamreeri, kelloseppä ja laestadiolaisen herätysliikkeen puhuja * Anders Viktor Hellman (1851–1902), suomalainen opettaja, Alba Hellmanin veli * Anja Suomalainen, o.s. Hellman (s. 1966), suomalainen koripalloilija * Arthur Hellman (1874–1937), suomalainen nahkuri ja teollisuusmies * Chuck Hellman (1902–1986), suomalais-yhdysvaltalainen nyrkkeilijä * Edit Reinilä-Hellman (1877–1935), suomalainen kotitalousopettaja, rehtori ja keittokirjojen tekijä * Elna Hellman (1896–1981), suomalainen näyttelijä * Fredrik Hellman (1852–1925), suomalainen pappi ja valtiopäivämies * Heikki Hellman (s. 1955), suomalainen sanomalehtitoimittaja ja journalistiikan professori * Hilda Hellman (1839–1901), raittiustyön uranuurtaja * Ivar Hellman (1891–1994), ruotsalainen kapellimestari, kuoronjohtaja ja säveltäjä * Jakob Hellman (s. 1965), ruotsalainen muusikko * J. F. Hellman (1854–1917), suomalainen uskonnollinen kirjailija * John Hellman (1892–1983), suomalainen jääkärieverstiluutnantti * Kalle Hellman, Kalle Kalervo (1867–1947), suomalainen puutarhuri, puutarhanhoidon opettaja ja tietokirjailija * Karin Hellman (1915–2004), suomalainen taidemaalari * Karl Nikolai Hellman (1875–1943), suomalainen musiikkiluutnantti, kapellimestari ja director musices * Lillian Hellman (1905–1984), yhdysvaltalainen näytelmäkirjailija * Martin Hellman (s. 1945), yhdysvaltalainen kryptologi, toinen Diffie-Hellman- salausprotokollan keksijöistä * Monte Hellman (1929–2021), yhdysvaltalainen elokuvaohjaaja * Olavi Hellman (1928–2015), matemaatikko, professori * Ossian Hellman (1883–1981), suomalainen lakitieteen tohtori ja hallintoneuvos * Veera Hellman (s. 2002), suomalainen jalkapalloilija * Verneri Hellman (s. 2003), suomalainen jääkiekkoilija * Walfrid Hellman (1883–1952), ruotsalainen ampuja * Åke Hellman (1915–2017), suomalainen taidemaalari * Åsa Hellman (s. 1947), suomalainen keraamikko. ; Entisenä nimenä: * Matti Helkama, vuoteen 1926 Hellman (1913–2006), yritysjohtaja ja kauppaneuvos * Paavo Helkama, vuoteen 1926 Hellman (1916–1977), yritysjohtaja ja kaupaneuvos * Eero Helkama, vuoteen 1926 Hellman (1920–2000), yritysjohtaja ja kolumnisti * Artturi Hellemaa, vuoteen 1923 Hellman (1893–1976), suomalainen kauppaneuvos, Arthur Hellmanin poika * Arvi Helleranta, vuoteen 1923 Hellman, 1923–1956 Hellemaa (1900–1971), suomalainen teollisuusneuvos, Arthur Hellmanin poika * Juho Helomaa, vuoteen 1906 Hellman (1842–1917), suomalainen kiertokoulunopettaja ja kansanrunoilija * Einari Merikallio, vuoteen 1905 Hellman (1888–1961), suomalainen lintutieteilijä ja opettaja * Lauri Merikallio, vuoteen 1905 Hellman (1886–1971), suomalainen opettaja ja tietokirjailija * Pauli Merikallio, vuoteen 1905 Hellman (1903–1996), suomalainen gynekologi ja keksijä
Suosmeri

Suosmeri () on Ulvilan kylä, joka sijaitsee Ulvilasta Tampereelle johtavan valtatien 11 pohjoispuolella, Ulvilan ja Porin palveluiden läheisyydessä. Kylän laidalla virtaavat Kokemäenjoki ja Saarenluotoa kiertävä Pikkujoki eli Kirkkojuopa. Suosmeren kylä syntyi silloisen Kokemäenjoen suistoon ilmeisesti 1300-luvun alussa. Kylän varhaisin nimi oli Svartingsmare ja sen ensimmäiset asukkaat olivat ruotsinkielisiä. 1500-luvulla kylässä oli seitsemän kantatilaa, joista kaksi muuttui myöhemmin ratsutilaksi. Isossa reduktiossa Suosmeren tiloista muodostettiin kolme ratsutilaa, yksi sotilasvirkatalo ja yksi augmenttitila. Keskiajalla Suosmeressä toimi kiltalaitos. Suosmeressä on säilynyt sarkajaon aikainen tiivis ryhmäkylärakenne. Tilojen päärakennukset sijaitsevat kyläteiden varrella vieri vieressä. Lakkautettu Suosmeren koulu sijaitsee Vanhastakylästä Harjunpäähän kulkevan pyörätien varrella, peltoaukeiden laidassa. == Lähteet == *Kylään Ulvilaan: Suosmeri *Ulvilan kylät (PDF) *Suosmeren koulu === Viitteet === == Aiheesta muualla == * Luokka:Ulvilan kylät
Jean Lannes

Jean Lannes, Montebellon ensimmäinen herttua, Napoleonin marsalkka (10. huhtikuuta 1769 – 31. toukokuuta 1809) oli yksi kuuluisista Napoleonin palveluksessa taistelleista kenraaleista. Napoleon sanoi hänestä: "Löysin hänet kääpiönä ja jätin jättiläisenä." Lannes oli niitä harvoja, jotka olivat tehneet Napoleonin kanssa sinunkaupat. ==Nuoruus== Lannes syntyi pienessä Lectouren kylässä Etelä-Ranskassa Gerssin maakunnassa, jossa Lannesin isä Jeannet Lannes (1733–1812) ja Cécile Fouraignan (1741–1799) asuivat. Lannes ei saanut kuin vähäisen koulutuksen, mutta hän yleni tahdonvoimansa ja pätevyytensä avulla Gersin vapaaehtoisten sotilaiden kersanttimajuriksi. Hän oli mukana Pyreneiden sotaretkellä vuosina 1793–1794. Lannes avioitui kahdesti, ensin Perpignanissa 19. maaliskuuta 1795 Paulette Mérin kanssa, mutta Lannes erosi hänestä uskottomuuden takia. Uskottomuuden paljasti se, että Paulette oli saanut aviottoman lapsen Lannesin ollessa sotaretkellä Egyptissä. Toisen kerran hän meni naimisiin Louise Antoinette Comtesse de Guéhéneucin kanssa Dornesissa 16. syyskuuta 1800. Louise synnytti hänelle viisi lasta: *Louis-Napoléon (30. heinäkuuta 1801 – 19. heinäkuuta 1874) *Alfred-Jean (11. heinäkuuta 1802 – 20. kesäkuuta 1861) *Jean-Ernest (20. heinäkuuta 1803 – 24. marraskuuta 1882) *Gustave-Olivier (4. Joulukuuta 1804 – 25. elokuuta 1875) *Josephine-Louise (4. maaliskuuta 1806 – 8. marraskuuta 1889) ==Italian ja Egyptin sotaretket== Lannes värväytyi vapaaehtoisena Armée d'Italien Italian sotaretkelle 1796. Lannes nousi arvossa menestyttyään muun muassa Arcolen taistelussa, jossa hän haavoittui. Myöhemmin vuonna 1798 Napoleon valitsi hänet mukaan Egyptiin sotaretkelle. Hän oli komentajana yhdessä Jean-Baptiste Kléberin osastoista. Kun sotaretki loppui, hän palasi Napoleonin kanssa Ranskaan, ja auttoi häntä direktiohallituksen kaatamisessa 1799. ==Keisarin palveluksessa == Vuonna 1801 Napoleon lähetti hänet suurlähettilääksi Portugaliin. Hänestä tehtiin Ranskan marsalkka Napoleonin kruunatessa itsensä keisariksi vuonna 1804. Austerlitzin taistelun jälkeen Lannesin joukot erosivat Grand Arméesta, minkä jälkeen Saalfieldin taistelussa Lannesin komppania löi ja surmasi Preussin prinssi Louis Ferdinandin. Lannes osallistui myös Jenan ja Friedlandin taisteluihin, missä hänen johtamistaitonsa olivat äärimmäisen tärkeitä. Tämän jälkeen Napoleon lähetti Lannesin Espanjaan, jossa Lannes löi Castañosin Tudelan taistelussa 22. marraskuuta 1808. Tammikuussa 1809 hän osallistui Saragosan ankaraan piiritystaisteluun. Lannes sanoi palattuaan viimeiseltä Espanjan sotaretkeltä: "Tämä kirottu Bonaparte tapattaa meidät kaikki." Napoleon antoi hänelle Montebellon herttuan arvonimen. Mutta pian sen jälkeen Aspern-Esslingin taistelussa Napoleon koki suuren tappion, joka maksoi Lannesin hengen. Tällöin Itävalta voitti Napoleonin arkkiherttua Kaarlen johdolla. ==Kuolema== Lannes haavoittui vakavasti Aspern-Esslingin taistelussa 22. toukokuuta 1809, kun tykinkuula murskasi hänen molemmat jalkansa. Lannes menehtyi vammoihinsa 31.5.1809. Luokka:Ranskan marsalkat Luokka:Ranskalaiset herttuat Luokka:Vuonna 1769 syntyneet Luokka:Vuonna 1809 kuolleet
Terence Bayler

Terence Bayler (24. tammikuuta 1930 Wanganui – 2. elokuuta 2016) oli Uudessa- Seelannissa syntynyt näyttelijä, joka esiintyi niin teatterissa kuin elokuvissakin. Pääosan urastaan hän teki Britanniassa. Bayler aloitti uransa kiertävässä teatteriseurueessa. Vuonna 1951 hän esiintyi pääosassa elokuvassa Broken Barrier, mutta tuohon aikaan Uudessa-Seelannissa tuotettiin kokoillan elokuvia ani harvoin. Vuosikymmenen vaihteessa hän muutti Englantiin, missä hän esiintyi erinäisissä pikkurooleissa ja opiskeli samalla Royal Academy of Dramatic Artissa. Baylerin toinen suurempi elokuvarooli oli Macduffina Roman Polańskin Shakespeare-tulkinnassa Macbeth vuonna 1971. 1970-luvulla Bayler esiintyi Eric Idlen komediasarjassa Rutland Weekend Television ja sitä seuranneessa musiikkiparodiassa All You Need is Cash (1978). Hän esiintyi myös Monty Pythonin elokuvassa Brianin elämä (1979) sekä pienissä rooleissa Terry Gilliamin elokuvissa Rosvoja, rosvoja (1981) ja Brazil – tämän hetken tuolla puolen (1985). ==Filmografia== Vuosi Elokuva/televisiosarja Rooli 1952 Broken Barrier Tom 1966, 1969 Doctor Who Yendom, Major Barrington 1971 Macbeth Macduff 1975 Kahden kerroksen väkeä Darrow Morton Rutland Weekend Television useita rooleja 1977 The Hunchback of Notre Dame Cardinal 1978 All You Need Is Cash Leggy Mountbatten 1979 Brianin elämä Mr. Gregory 1981 Rosvoja, rosvoja Lucien Pictures John Rochfort 1985 Brazil – tämän hetken tuolla puolen TV Commercial Presenter 1993 Pitkän päivän ilta Trimmer 2001 Harry Potter ja viisasten kivi Verinen paroni 2008 Chemical Wedding Professor Brent == Lähteet == == Aiheesta muualla == * Luokka:Uusiseelantilaiset näyttelijät Luokka:Vuonna 1930 syntyneet Luokka:Vuonna 2016 kuolleet
Tupala

Tupala on Porin 15. kaupunginosa. Tupala on pinta-alaltaan pieni, sen naapurikaupunginosia ovat lännessä Herralahti, pohjoisessa Aittaluoto ja etelässä Vanhakoivisto. Pohjoisessa sitä rajoittaa myös Kokemäenjoen haara Varvourinjuopa, joka oli ennen tärkeä uittoväylä. Tupalan alueen talot on rakennettu pääasiassa 1940-luvun lopulla. Tupala kuuluu Herralahden koulupiiriin, ja sen postinumero on 28300.Porin kaupungin karttapalvelu == Lähteet == == Aiheesta muualla == * Luokka:Porin kaupunginosat
Ohjaus (yritysjohtaminen)

Johdon ohjaus on yritysjohtamisen toiminta, jolla johtajat pyrkivät saamaan organisaation jäseniä toteuttamaan yrityksen strategiaa. Se auttaa tarkistamaan virheitä toiminnassa ja muuttamaan toimintaa niin, että organisaation tavoitteet saavutetaan halutulla tavalla. Ohjausta edeltää strategian suunnittelu, jolloin organisaatiolle asetetaan tavoitteet. Nämä voidaan myöhemmin tarkistaa strategiaohjauksella.Karjalainen, Jouko. Luento: Management Control, osa kurssia Advanced Management Accounting. Aalto- yliopiston teknillinen korkeakoulu, Espoo, 23.2.2010 ==Ohjausprosessi== Yritystoiminnan ohjaus on päättymätön prosessi, joka voi koostua seuraavista askelista: #Visioiden ja strategian selkeyttäminen: Päätetään keinot, joilla vision toteutumista voidaan mitata. #Viestintä ja yhteyksien luominen: Viestitään tavoitteet koko organisaatiolle niin, että luodaan yhteys tavoitteiden ja suuremman vision välillä. #Suunnittelu ja mittareiden asettaminen: Asetetaan mittarit niin, että ne ovat linjassa strategian kanssa. Kohdennetaan resurssit ja asetetaan tavoitteita. #Strateginen palaute ja oppiminen: Käydään läpi toimintaa suhteessa mittareihin ja tavoitteisiin ja annetaan strategista palautetta. Apuna ohjauksessa käytetään esimerkiksi Balanced Scorecardia. ==Johdon ohjausjärjestelmät== Johdon ohjausjärjestelmiksi kutsutaan virallisia, informaatioon perustuvia rutiineja ja prosesseja, joita yritysjohtajat käyttävät säilyttääkseen tai muuttaakseen organisaation toimintamalleja. Ohjausjärjestelmät voidaan Simonsin mallin mukaan jakaa neljään luokkaan: * Uskomusjärjestelmät * Rajajärjestelmät * Diagnostiset ohjausjärjestelmät * Interaktiiviset ohjausjärjestelmät Uskomusjärjestelmillä sitoutetaan henkilökunta organisaation arvoihin ja ohjataan heitä kohti organisaation tavoitteita. Niiden avulla selkeytetään tavoitteita ja asioiden vaikutussuhteita päätöksentekoon avulla sekä luodaan odotuksia yrityksen toiminnalle. Rajajärjestelmillä kontrolloidaan, miten tavoitteita kohti pyritään, sekä luodaan yritykselle pelisäännöt. Rajajärjestelmiin kuuluvat mm. säännöt, riskirajat ja investointien hyväksymismenettelyt. Diagnostiset ohjausjärjestelmät perustuvat mittareihin, budjetteihin ja liiketoimintasuunnitelmiin. Niiden avulla verrataan yrityksen todellista toimintaa tavoitteisiin, aikaisempaan toimintaan ja kilpailijoihin. Interaktiiviset ohjausjärjestelmät hälyttävät johtoa epävarmuustekijöistä sekä pyrkivät näyttämään johdolle organisaation uudesta näkökulmasta, jolloin voidaan ideoida uusia strategioita. ==Lähteet== Luokka:Johtaminen Luokka:Liiketaloustiede lt:Kontrolė
Filipa Azevedo

Filipa Azevedo (s. 31. heinäkuuta 1991 Porto) on portugalilainen laulaja. Azevedo voitti Festival da Cançãon (Portugalin euroviisukarsinta) niukasti, ja näin hänestä tuli Portugalin edustaja Oslossa pidettäviin Euroviisuihin vuonna 2010. Azevedo esitti Euroviisuissa kappaleen "Há dias assim" sijoittuen sijalle 18. == Lähteet == == Aiheesta muualla == Filipa Azevedon kotisivut Luokka:Portugalilaiset laulajat Luokka:Portugalin euroviisuedustajat Luokka:Vuoden 2010 euroviisuedustajat Luokka:Vuonna 1991 syntyneet Luokka:Elävät henkilöt
Isojoenranta

Isojoenranta () on Porin 18. kaupunginosa Kokemäenjoen rannalla. Sen naapurikaupunginosia ovat lännessä Murtosenmutka, pohjoisessa Ruosniemi, idässä Sunniemenranta, sekä Ulvilaan kuuluvat Harjunpää ja Sunniemi. Etelässä, Kokemäenjoen toisella puolella ovat Kalaholma, Lukkarinsanta ja Aittaluoto. Isojoenrannan kohdalla Harjunpäänjoki laskee Kokemäenjokeen. Harjunpäänjoki muodostaa kaupunginosan Sunniemen vastaisen rajan. Isojoenranta kuuluu Toejoen ja Kalaholman koulupiiriin, ja sen postinumeroita ovat 28220 ja 28240.Porin kaupungin karttapalvelu == Lähteet == == Aiheesta muualla == * Luokka:Porin kaupunginosat
Kurt "Nikkelaj" Nielsen

Kurt "Nikkelaj" Nielsen (2. syyskuuta 1924 – 17. heinäkuuta 1986) oli tanskalainen jalkapallovalmentaja ja hyökkääjä. Hänet muistetaan parhaiten Tanskan maajoukkueen päävalmentajana vuosilta 1975–79. ==Ura== Nielsen aloitti pelaajauransa Skovshoved IF:ssä, jota edusti juniorivuosista lähes kolmikymppiseksi saakka. Vuonna 1954 hän siirtyi ammattilaiseksi Ranskaan Olympique Marseilleen. Ensimmäisen kautensa Ranskassa hän pelasi lainalla AS Aix-en-Provencessa, mutta peliaika jäi vähäiseksi. Kaudella 1955/56 hän edusti Marseillea vain kolmessa ottelussa. Ammattilaisura tyrehtyi alkuunsa ja Nielsen jättikin pelikentät vuonna 1956. Pelaajauransa jälkeen Nielsen siirtyi valmentajaksi. Hän aloitti 1959 tanskalaisseura B. 1901:n, jota hän valmensikin aina vuoteen 1975 saakka. Seuraavana vuonna hänestä tuli Tanskan maajoukkueen päävalmentaja. Hän luotsasi Tanskaa 31 maaottelussa. Nielsenin alaisuudessa Tanska voitti 13 kertaa, muttei selvinnyt arvoturnauksiin. Hän jätti tehtävänsä vuonna 1979 ja jatkoi uraansa Herfølge BK:n peräsimessä. Vuonna 1981 hän palasi vielä B. 1901:n valmentajaksi, mutta joutui jättämään tehtävänsä pian terveysongelmien vuoksi. Vakavaa astmaa sairastanut Nielsen kuoli 17. heinäkuuta 1986 Nykøbing Falsterissa 61-vuotiaana. »Nikkelaj« - en skovserdreng ==Lähteet== ==Aiheesta muualla== *Tanskan maajoukkueen pelaajaprofiili *Tanskan maajoukkueen valmentajaprofiili Luokka:Tanskalaiset jalkapalloilijat Luokka:Tanskalaiset jalkapallovalmentajat Luokka:Vuonna 1924 syntyneet Luokka:Vuonna 1986 kuolleet
Ugleuralski

Ugleuralski () on kaupunkimainen taajama Permin aluepiirin Gubahan piirissä Venäjällä. Hallinnollisesti se muodostaa Severo-Ugleuralskojen kaupunkikunnan. Taajama sijaitsee Kaman vesistöön kuuluvan Kosvan sivujoen Kosajan varrella Gubahan kaupungin pohjoispuolella. Sen kautta kulkee Tšusovoin ja Solikamskin välinen rautatie, johon yhtyy Permistä tuleva rata. Asukkaita on 9300 henkeä (vuonna 2009). Paikkakunta on syntynyt vuonna 1879 rakennetun Polovinkan rautatieaseman yhteyteen. Vuosina 1946–1960 sillä oli kaupungin status. Vuonna 1951 Polovinka sai nimen Ugleuralski siellä toimineiden kivihiilikaivosten mukaan. Taajamassa on kaksi keskikoulua, lasten musiikkikoulu, lasten luomistyön keskus, kulttuuripalatsi, kaksi kirjastoa sekä kulttuuri- ja vapaa- ajankeskus. Lähistöllä sijaitsee Permin aluepiirin syvin karstiluola Tjomnaja peštšera, jonka pituus on 1,5 kilometriä ja syvyys 132 metriä. ==Lähteet== Luokka:Gubahan piiri Luokka:Permin aluepiirin kaupunkimaiset taajamat
Širokovski

Širokovski () on kaupunkimainen taajama Permin aluepiirin Gubahan piirissä Venäjällä. Hallinnollisesti se muodostaa Širokovskojen maalaiskunnan. Taajama sijaitsee Kosva-joen varrella 22 kilometriä Polovinkan rautatieasemalta kaakkoon. Asukkaita on 1700 henkeä (vuonna 2009). Paikkakunta on syntynyt vuonna 1942 Širokovskin vesivoimalaitoksen rakentamisen yhteydessä. Vuonna 1949 alettiin rakentaa Kosvan hydrolyysitehdasta, joka otettiin käyttöön vuonna 1956 (nykyinen biokemian tehdas). Kaupunkimaisen taajaman statuksen Širokovski sai vuonna 1954. Palveluihin kuuluu keskikoulu, kerhotalo, kirjasto, kotiseutumuseo ja sairaala. ==Lähteet== Luokka:Gubahan piiri Luokka:Permin aluepiirin kaupunkimaiset taajamat